Kangaroo (videoludo)

Kangaroo ( Kanguruo) estas kvar-ekrana platforma videoludo publikigita en 1982 kiel arkada videoludo fare de Sun Electronics kaj distribuita en Nordameriko fare de Atari, Inc.. Kangaroo estas unu el la unuaj arkadaj ludoj similaj stile al Donkey Kong (1981) sen esti rekta klono. La ludanto rolas kiel patrina kanguruo kun boksogantoj, kiu provas savi sian idon kontraŭ simioj kiuj ĵetas fruktojn. Saltado estas kerna en la ludo, sed ne ekzistas salta butono. Anstataŭe, la ludanto premas supren sur la stirstango — aŭ supren kaj diagonale — por salti. La arkada versio de Kangaroo havas videblajn grafikajn cimojn, kiel grafikeroj kiuj mallonge flagras.

Atari publikigis adaptojn por Atari 2600 kaj Atari 5200. La versio por 5200 estis adaptita por la 8-bitaj Atari-komputiloj kaj vendata pere de Atari Program Exchange.

 Ludomaniero 
Estas kvar malsamaj niveloj. Tri el ili konsistas el la patrina kanguruo sur la malsupra etaĝo, provanta atingi la supran etaĝon kie ŝia ido estas tenata de simioj. En ĉiu nivelo, simioj ĵetas pomojn kaj pomkernojn, kiujn la patrina kanguruo devas aŭ salti, kaŭri, aŭ boksumi. Se ŝi alfrontas unu el la simioj, ŝi povas boksumi ĝin per siaj gantoj. Estas ankaŭ fruktoj kiujn ŝi povas salti supren aŭ kapti por poentoj. Se ŝi saltas kaj tuŝas sonorilon, pli altvaloraj fruktoj aperos anstataŭ la jam kolektitaj. Ŝi devas atenti pri la granda simio, kiu foje aperos kaj provos depreni ŝiajn gantojn. La nivelo devas esti finita antaŭ ol la tempo finiĝos. Alie, la ludanto perdas vivon.

Niveloj 1, 2 kaj 4 konsistas el malsamaj platformoj sur kiuj la patrina kanguruo devas salti aŭ grimpi per ŝtupetaro. En la tria nivelo, la ido estas en kaĝo tenata de grupo da simioj, kaj amaso da pomoj estos liberigita se kvin simioj sukcesos grimpi al ĝi. En tiu ĉi nivelo, la patrina kanguruo devas plurfoje boksumi ĉiun simion ĝis la kaĝo estas mallevita. Kiam la kaĝo estas sufiĉe mallevita, ŝi devas grimpi al la sekva etaĝo por atingi sian idon antaŭ ol la kaĝo denove leviĝas.

 Adaptoj 
Atari, Inc. publikigis adaptojn de Kangaroo por Atari 2600 kaj Atari 5200 en 1983.

Jim Leiterman de Atari Research laŭdire adaptis la kartoĉon por Atari 5200 al la interne simila 8-bitaj Atari-komputiloj nur en unu tago. Li uzis ilon kiun li mem verkis por malasembli la ludokodon, poste modifis la fonton kaj reasemblis version por 8-bita Atari.  Leiterman sekve sendis ĝin al Atari Program Exchange (APX) kaj petis ke ili publikigu ĝin sen atribuo. Tio estis nekutima, ĉar APX estis kreita por publikigi uzantajn verkojn, ne licencitajn adaptojn aŭ programojn evoluigitajn interne ĉe Atari.

Ricevo
Arcade Express donis al la arkada versio poentaron de 8 el 10 en novembro 1982.

La Atari 5200-versio de Kangaroo estis recenzita de la revuo Video en sia sekcio "Arcade Alley", kie ĝi ricevis mezbonan komenton. Dum oni priskribis la ludon kiel "elstara laboro", la recenzistoj ankaŭ konfesis ke ĝi "ne tute konvinkis" kaj kritikis la "kvaliton de animaciaj grafikaĵoj", kiuj ŝajnis esti uzataj ĉefe por "ornami elementan ludadon". Poste ĝi ricevis la premion "Plej Bona Arkado-al-Hejma Videoludo/Komputila Ludo" ĉe la 5-a ĉiujara Arkie Awards en 1984. La jurio notis ke "ĉiuj aspektoj de la ludo aspektas kaj ludas" kiel "preskaŭ perfekta kopio" de la arkada versio.

Charles Ardai, recenzante la version por Atari 2600 por Electronic Fun with Computers & Games, skribis ke malgraŭ "teruraj" grafikaĵoj kaj sono, la ludad-plezuro de Kangaroo estas pli bona ol en la arkada versio.

Posta influo
En 1984, Kangaroo kaj Space Ace anstataŭis Pitfall Harry, Frogger kaj Donkey Kong Jr. en la CBS-serio Saturday Supercade. La desegnofilmo temas pri la kanguruoj Katy (voĉigita de Mea Martineau) kaj Joey (voĉigita de David Mendenhall), kiuj loĝas en zoo administrata de la gardisto S-ro Friendly (voĉigita de Arthur Burghardt). La serio neniam estis oficiale eldonita ĉe DVD aŭ VHS.

La originala arkada versio estis reeldonita en julio 2020 kiel parto de la serio Arcade Archives de Hamster Corporation, eldonita ciferece por Nintendo Switch kaj PlayStation 4.

 Referencoj 

 Eksteraj ligiloj 
Kangaroo ĉe MobyGames ()

Kategorio:Videoludoj aperintaj en 1982
Kategorio:Arkadaj videoludoj
Kategorio:Videoludoj ludeblaj per Atari 2600
Kategorio:Videoludoj ludeblaj per Atari 5200
Kategorio:Videoludoj ludeblaj per 8-bitaj Atari-komputiloj
Kategorio:Videoludoj de Atari Program Exchange
Kategorio:Fikciaj simioj
Kategorio:Videoludoj de Hamster Corporation
Kategorio:Videoludoj ludeblaj per Nintendo Switch
Kategorio:Platformaj videoludoj
Kategorio:Videoludoj ludeblaj per PlayStation 4
Kategorio:Videoludoj de Sunsoft
Kategorio:Videoludoj kreitaj en Japanio
Kategorio:Videoludoj okazantaj en ĝangalo